Na podlagi 9. ter za izvajanje 10a. in 30. člena Zakona o usmerjanju otrok s posebnimi potrebami (Uradni list RS, št. 58/11, 40/12 - ZUJF, 90/12, 41/17 - ZOPOPP, 200/20 - ZOOMTVI in 12/26) minister za izobraževanje, znanost in mladino izdaja

PRAVILNIK o dodatni strokovni pomoči ter drugih oblikah pomoči za otroke s posebnimi potrebami
I. POGLAVJE
SPLOŠNE DOLOČBE
1. člen
(vsebina pravilnika)

	S tem pravilnikom se določa obseg in način izvajanja dodatne strokovne pomoči, pomoč spremljevalca, spremljevalca skupine in varuha negovalca ter tolmačenje in učenje slovenskega znakovnega jezika in jezika gluhoslepih.
II. POGLAVJE
DODATNA STROKOVNA POMOČ
2. člen
(dodatna strokovna pomoč)

	(1) Dodatna strokovna pomoč se izvaja za otroke s posebnimi potrebami, ki so usmerjeni v izobraževalne programe s prilagojenim izvajanjem in dodatno strokovno pomočjo.

	(2) Dodatna strokovna pomoč s področij tiflopedagogike, surdopedagogike, logopedije in socialne pedagogike se lahko na podlagi odločbe o usmeritvi izvaja tudi za otroke s posebnimi potrebami, ki so usmerjeni v prilagojene izobraževalne programe in posebne programe vzgoje in izobraževanja, razen če je tovrstna pomoč že zagotovljena v okviru programa, v katerega so vključeni. 

	(3) Dodatna strokovna pomoč s področja socialne pedagogike se za otroke, vključene v vzgojne programe, izvaja v okviru teh programov.
3. člen
(izvajanje dodatne strokovne pomoči)

	(1) Ura dodatne strokovne pomoči traja 45 minut in jo izvajajo strokovni delavci, ki izpolnjujejo s predpisi določene pogoje.

	(2) Dodatna strokovna pomoč, ki se izvaja kot pomoč za premagovanje primanjkljajev, ovir oziroma motenj ali kot učna pomoč se izvaja skupinsko ali individualno v oddelku ali izven oddelka. Dodatna strokovna pomoč se praviloma izvaja tedensko, lahko pa tudi v strnjeni obliki in občasno, če je tako opredeljeno v individualiziranem programu.

	(3) Dodatna strokovna pomoč kot svetovalna storitev se izvaja v okviru celostne obravnave otroka, ki je opredeljena v individualiziranem programu.
4. člen
(obseg dodatne strokovne pomoči)

	(1) Skupno število ur dodatne strokovne pomoči ne sme presegati pet ur tedensko, od tega mora biti vsaj ena ura svetovalnih storitev.

	(2) Obseg in obliko dodatne strokovne pomoči ter izvajalce dodatne strokovne pomoči za premagovanje primanjkljajev, ovir oziroma motenj se določi z odločbo o usmeritvi.
5. člen
(dodatna strokovna pomoč za premagovanje primanjkljajev, ovir oziroma motenj)

	(1) Dodatna strokovna pomoč za premagovanje primanjkljajev, ovir oziroma motenj se lahko določi:
	– v izobraževalnem programu osnovne šole s prilagojenim izvajanjem in dodatno strokovno pomočjo največ štiri ure tedensko, razen za otroke s primanjkljaji na posameznih področjih učenja največ dve uri,
	– v srednješolskih izobraževalnih programih s prilagojenim izvajanjem in dodatno strokovno pomočjo največ dve uri tedensko.

	(2) Dodatna strokovna pomoč za premagovanje primanjkljajev, ovir oziroma motenj se praviloma izvaja tedensko, lahko pa tudi v strnjeni obliki, če:
	– je strokovno utemeljeno,
	– se otroku na podlagi njegove potrebe zagotovi izvajanje pomoči za premagovanje primanjkljajev, ovir oziroma motenj v javnem zavodu, ki ima organizirano takšno obliko izvajanja dodatne strokovne pomoči.

	(3) Slepim in slabovidnim otrokom, otrokom z gluhoslepoto ali otrokom z več motnjami, se lahko skupno število ur dodatne strokovne pomoči za premagovanje primanjkljajev, ovir oziroma motenj poveča praviloma v prvem izobraževalnem obdobju za največ tri ure tedensko.

	(4) Dodatna strokovna pomoč iz drugega odstavka 2. člena tega pravilnika se dodeli največ dve uri tedensko. 

	(5) Dodatna strokovna pomoč se izvaja praviloma v času vzgojno-izobraževalnega programa v šoli.
6. člen
(svetovalna storitev)

	(1) S svetovalno storitvijo se zagotavlja podporno okolje za uspešnejše vključevanje otroka s posebnimi potrebami, zato je namenjena družinam otroka s posebnimi potrebami, strokovnim delavcem, ki vzgajajo in poučujejo otroka s posebnimi potrebami ter drugim otrokom iz oddelka oziroma skupine , v katero je otrok s posebnimi potrebami vključen.

	(2) Svetovalno storitev izvajajo svetovalni delavci šole ali javnega zavoda za vzgojo in izobraževanje otrok s posebnimi potrebami, učitelji za dodatno strokovno pomoč izven učne obveznosti. 

	(3) Dodatna strokovna pomoč kot svetovalna storitev se lahko določi le v izobraževalnih programih s prilagojenim izvajanjem in dodatno strokovno pomočjo, in sicer največ eno uro tedensko. 
7. člen
(učna pomoč)

	Dodatna strokovna pomoč kot učna pomoč se lahko določi največ dve uri tedensko:
	– v izobraževalnem programu osnovne šole s prilagojenim izvajanjem in dodatno strokovno pomočjo,
	– v izobraževalnih programih nižjega in srednjega poklicnega izobraževanja s prilagojenim izvajanjem in dodatno strokovno pomočjo,
	– izjemoma pa tudi v drugih izobraževalnih programih srednješolskega izobraževanja s prilagojenim izvajanjem in dodatno strokovno pomočjo, če je bil otrok s posebnimi potrebami zaradi dolgotrajne bolezni odsoten od pouka več kot dva meseca.
III. POGLAVJE
TOLMAČENJE IN FIZIČNA POMOČ
8. člen
(pravica do tolmačenja oziroma učenja slovenskega znakovnega jezika ali jezika gluhoslepih)

	(1) Gluhim in naglušnim otrokom ter otrokom z gluhoslepoto, ki so usmerjeni v vzgojno-izobraževalne programe s prilagojenim izvajanjem in dodatno strokovno pomočjo, prilagojene programe vzgoje in izobraževanja, v posebne programe vzgoje in izobraževanja ali v vzgojne programe, in se sporazumevajo v slovenskem znakovnem jeziku oziroma jeziku gluhoslepih ter imajo v odločbi o usmeritvi določeno pravico do tolmačenja oziroma učenja slovenskega znakovnega jezika ali jezika gluhoslepih, izvaja učitelj oziroma vzgojitelj za komunikacijo v slovenskem znakovnem jeziku ali jeziku gluhoslepih. Tolmačenje oziroma učenje se izvaja v obsegu ur, kot ga določi strokovna skupina v individualiziranem programu.

	(2) Učitelja oziroma vzgojitelja za komunikacijo v slovenskem znakovnem jeziku ali učitelja za delo z gluhoslepimi lahko šolam, v katere so usmerjeni otroci iz prvega odstavka tega člena, zagotavljajo tudi zavodi za vzgojo in izobraževanje otrok in mladostnikov s posebnimi potrebami, ki so ustanovljeni za delo z gluhimi in naglušnimi ali za delo s slepimi. Lahko pa šola za izvajanje storitev tolmačenja, ki ga izvaja tolmač slovenskega znakovnega jezika ali jezika gluhoslepih, sklene pogodbo o opravljanju storitev.
9. člen
(pomoč spremljevalca, spremljevalca skupine in varuha negovalca)

	(1) Pomoč, ki jo izvaja spremljevalec, spremljevalec skupine ali varuh negovalec obsega pomoč, ki otroku s posebnimi potrebami glede na njegove potrebe omogočajo nemoteno vključevanje v pouk in druge oblike dela v šoli ali zavodu v skladu z navodili za prilagojeno izvajanje izobraževalnih programov. Pomoč se na domu ne izvaja. En spremljevalec ali spremljevalec skupine lahko pomoč nudi več otrokom s posebnimi potrebami v istem oddelku.

	(2) Če otrok s posebnimi potrebami potrebuje tudi zdravstveno oskrbo, mu jo spremljevalec, spremljevalec skupine ali varuh negovalec lahko nudi kot laični sodelavec. V tem primeru mora opraviti usposabljanje pri izvajalcu zdravstvene dejavnosti, h kateremu ga napoti ravnatelj.

	(3) Ravnatelj spremljevalce, spremljevalce skupine in varuhe negovalce najmanj enkrat letno napoti na usposabljanje s področja dela z otroki s posebnimi potrebami.
IV. POGLAVJE
PREHODNE IN KONČNE DOLOČBE
10. člen
(izvajanje pomoči spremljevalca in spremljevalca skupine)

	V skladu s tretjim odstavkom 10. a člena Zakona o usmerjanju otrok s posebnimi potrebami (Uradni list RS, št. 58/11, 40/12 - ZUJF, 90/12, 41/17 - ZOPOPP, 200/20 - ZOOMTVI in 12/26) za otroke s posebnimi potrebami, ki imajo v odločbi o usmeritvi zapisano pravico do stalnega ali začasnega spremljevalca, v izobraževalnih programih s prilagojenim izvajanjem in dodatno strokovno pomočjo pomoč izvaja spremljevalec, v prilagojenih izobraževalnih programih pa spremljevalec skupine.
11. člen
(začetek uporabe in prenehanje veljavnosti)

	(1) Ta pravilnik se začne uporabljati 1. septembra 2026. Do začetka uporabe tega pravilnika se uporablja Pravilnik o dodatni strokovni in fizični pomoči za otroke in mladostnike s posebnimi potrebami ( Uradni list RS, št. 88/13, 108/21 in 46/23).

	(2) Z dnem uporabe tega pravilnika preneha veljati Pravilnik o dodatni strokovni in fizični pomoči za otroke in mladostnike s posebnimi potrebami ( Uradni list RS, št. 88/13, 108/21 in 46/23).
12. člen
(začetek veljavnosti in uporabe)

	Ta pravilnik začne veljati in se uporabljati petnajsti dan po objavi v Uradnem listu Republike Slovenije. 

